Secvența procesiunii funerare a generalului Lamarque a fost modificată: prezența înaintea dricului a unui călăreț ce flutura un steag roșu, steag ce simboliza sângele martirilor Revoluției, eveniment ce a declanșat revolta cetățenilor Parisului, a fost înlocuită cu ruperea cordoanelor de jandarmi de către grupul lui Enjolras. Steagul roșu a ajuns să simbolizeze în secolul al XX-lea steagul revoluției socialiste și putea atrage reacția cenzurii. Situația politică din Franța era tulbure la începutul anului 1958 ca urmare a Războiului din Algeria, care a dus la dizolvarea celei de-a Patra Republici și la constituirea în octombrie 1958 a celei de-a Cincea Republici sub conducerea generalului Charles de Gaulle. Franța era divizată politic în mai 1958, iar frământările puteau duce lesne la un război civil.